આઠમાં ભાવે કાલપુરુષની કુંડળીમાં વૃશ્ચિક રાશિ આવે છે, વૃશ્ચિક રાશિમાં ચંદ્ર નીચસ્થ બને છે. ચંદ્ર આઠમે હોય તો તેનું ફળ ખૂબ જ તકલીફદાયી હોય છે. માતા ઉપર કષ્ટ અને અભ્યાસમાં પણ રુકાવટ તેના ફળ છે. અહી ચંદ્ર જો શત્રુ રાશિમાં એટલે શનિ અને બુધની રાશિમાં હોય તો જાતકનો અભ્યાસ પૂર્ણ થવામાં પણ શંકા થાય છે. આઠમે ચંદ્ર હોય તો સોનામાં મોતીનો નંગ પહેરવાથી દોષમાં શાંતિ થઇ શકે. નવમે ચંદ્ર શુભ રાશિમાં વ્યક્તિને ખૂબ પ્રસિદ્ધિ અપાવે છે, આવી વ્યક્તિઓ પોતાની આવડતને લીધે અને અભ્યાસને લીધે ખૂબ નામ કમાય છે, રાજદ્વાર સુધી તેમની ઓળખાણ હોય છે. નવમે ચંદ્રની સ્થિતિમાં કોઈ ઉપાય કરવાની જરૂર નથી, તે સ્વયં શુભ છે. દસમે ચંદ્ર શનિના ઘરનો થયો એટલે અહી ચંદ્ર જો અશુભ રાશિમાં આવી જાય તો તેનું ફળ બે ગણું ખરાબ થઇ જાય છે. દસમે ચંદ્ર હોતાં જાતકનો અભ્યાસ ખૂબ નબળો અને મુશ્કેલીથી પૂર્ણ થતો હોય છે. દસમે ચંદ્ર હોય તેના ઉપાય માટે ચોખાને દૂધથી ધોઈને સોમવારે વહેતાં પાણીમાં પ્રવાહિત કરવા જોઈએ.